चिंपांजी हमारे सबसे निकटतम संबंधी हैं. चिंपांजी को छोड़कर हमने हर उस प्रजाति को नष्ट कर दिया है जो हमारी और अधिक निकटतम संबंधी थी. ऐसा करके हमने अपने चारों ओर एक दीवार खड़ी कर ली जिसने हमें अन्य प्राइमेट्स से दूर कर दिया. इस प्रकार जिन अलग प्रजातियों के साथ मिलकर हम हाइब्रिड संतानें उत्पन्न कर सकते थे वे सभी हमसे आनुवांशिकता के स्तर पर दूर होती चली गईं. मनुष्यों और नियांडरथल (Neanderthals) के बीच समागम होने के प्रमाण मिले हैं और उनकी संतानें जीवक्षम और प्रजननक्षम होती थीं. नियांडरथल के जीनोम की सीक्वेंसिंग (sequencing) की जा चुकी है. इससे यह पता चला है कि अफ़्रीका की वंशावली से संबंध नहीं रखनेवाले आधुनिक मनुष्यों में नियांडरथल का DNA है. आप भी अपने DNA की जांच करवा कर यह पता लगा सकते हैं कि आपमें नियांडरथल से कितनी निकटता है. मनुष्य (होमो सेपियंस) और होमो डेनिसोवेंस (Homo denisovans) के समागम करके संतानोत्पत्ति करने के प्रमाण पैसिफ़िक क्षेत्र के व्यक्तियों के DNA में मिले हैं. यह भी संभव है कि होमो सेपियंस और होमो इरेक्टस के मेल से कोई नपुंसक हाइब्रिड जीव की उत्पत्ति हुई हो. लेकिन हम इस बारे में कुछ भी प्रमाण के साथ नहीं कह सकते. विकास के चरणों में हमने हर उस प्रजाति को पीछे छोड़ दिया जो हमारे साथ मिलकर किसी जीवक्षम हाइब्रिड को उत्पन्न कर सकती थी. इसके परिणाम अच्छे ही हुए क्योंकि यदि मनुष्यों की कोई नपुंसक हाइब्रिड प्रजाति अस्तित्व में होती तो मनुष्य उससे उसी प्रकार व्यवहार करते जैसा वे बोझा ढोने वाले पशुओं से करते हैं. (image credit)